C 269/14

Ar aizsargātu nosaukumu apzīmēta vīna nozares produkta specifikācijā izdarāma Savienības grozījuma pieteikuma publikācija saskaņā ar Eiropas Parlamenta un Padomes Regulas (ES) Nr. 1308/2013 97. panta 3. punktu

(2021/C 269/09)

Šī publikācija dod tiesības divu mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1308/2013 (1) 98. pantam.

PRODUKTA SPECIFIKĀCIJĀ IZDARĀMA SAVIENĪBAS GROZĪJUMA PIETEIKUMS

“MINIȘ”

PDO-RO-A0029-AM01

Pieteikuma iesniegšanas datums: 2.4.2019.

1. Pieteikuma iesniedzējs un tā likumīgās intereses

Arodapvienība “PROVITIS”

Arodapvienība tika izveidota, pamatojoties uz valdības Rīkojumu Nr. 26/2000 par apvienībām un nodibinājumiem, kas ar grozījumiem apstiprināts ar Likumu Nr. 246/2005. Apvienību veido ražotāji, kas ir fiziskas un juridiskas personas, un tā aptver vairāk nekā 60 % aizsargātā cilmes vietas nosaukuma (ACVN) “Miniș” apgabala. Tā ir reģistrēta Nacionālajā apvienību reģistrā ar numuru 17165/A/2007.

2. Produkta specifikācijas punkts, uz kuru attiecas grozījums(-i)

☐ Produkta nosaukums

☒ Vīnkopības produkta kategorija

☒ Saikne

☐ Tirdzniecības ierobežojumi

3. Grozījuma apraksts un pamatojums

3.1. Jaunas vīna vīnogu šķirnes kā galvenās šķirnes iekļaušana

Atļauto šķirņu sarakstā kā galvenā šķirne ir iekļauta šķirne “Cabernet Franc”.

Tāpēc ir grozīta produkta specifikācijas IV iedaļa un vienotā dokumenta 1.7. punkts.

Šķirnes “Cabernet Franc” ieviešana ir izrādījusies piemērota, ņemot vērā būtiskos ienākumus, ko šī šķirne nodrošina sarkanvīna tirgū. Tās audzēšanas pamatvieta var būt Ungārijas dienvidaustrumos, bet tā ir atradusi otru mājvietu ar ACVN “Miniș” apzīmētā produkta apgabalā gar Rumānijas Zaranda kalnu pakājēm, kur tradicionālajam šķirnes patēriņam var izsekot līdz laikam, kad reģions ietilpa Austroungārijas impērijā.

Šī šķirne Rumānijā tiek audzēta kopš 2008. gada, un pirmā raža 2011. gadā tika izmantota, veidojot maisījumu ar šķirni “Cabernet Sauvignon”. Nolūkā šo šķirni ieviest to šķirņu grupā, kurām atļauts izmantot ACVN “Miniș”, no šīs šķirnes ražoto vienšķirnes vīnu izsekojamība ir bijusi nodrošināta kopš 2012. gada ražas.

2012. gadā “Cabernet Franc” no vīndārziem Covăsânț ciematā — pie tā apgabala ziemeļu robežas, kurā tiek ražoti labākie “Miniș” apgabala sarkanvīni, — tika novākta atsevišķi un vinificēta kā viena šķirne.

Analītiskie dati un sensorās analīzes rezultāti par pēdējiem 4 gadiem pēc kārtas, pamatojoties uz vīna speciālo zīmi (ko izmanto, lai nodrošinātu izsekojamību un uzraudzītu vīnu kvalitātes parametru konsekvenci), parāda vērtības, kas izceļ potenciālo spirta saturu ražas novākšanas laikā, pastāvīgi ražojot vīnus ar vairāk nekā 13,5 tilp. %, skābuma līmeni, kas parasti ir aptuveni 5,60 g/l, un sauso ekstraktu, kas pārsniedz 25 g/l. 2015. gada ražas maisījums, kas satur 16 % “Fetească neagră” vīnogu, vīnam piešķīra papildu īpašības, piemēram, pikantuma nianses un vienkāršību, neskarot citas tā īpašības.

3.2. Jaunu vīna veidu — kvalitatīva dzirkstošā vīna un pusdzirkstošā vīna — iekļaušana

Ar ACVN “Miniș” apzīmētajiem vīniem tika pievienotas jaunas vīna kategorijas (kvalitatīvs dzirkstošais vīns un pusdzirkstošais vīns).

Grozījums attiecas uz produkta specifikācijas I iedaļu un vienotā dokumenta 1.3. punktu.

Jaunu vīna veidu ieviešana tika sākta, pārstādot lielas platības ar vietējo šķirņu (piemēram, “Mustoasă de Măderat”, “Chardonnay”) vīnogulājiem. Dažām no šīm šķirnēm veidojas augļainu un svaigu aromātu potenciāls, kas vislabāk izpaužas kvalitatīvu dzirkstošo vīnu un pusdzirkstošo vīnu veidos.

Tas nozīmē arī šo šķirņu tradicionāla pārstrādes veida atjaunošanu un jaunas garšas radīšanu, pamatojoties uz modernizētām tehnoloģijām, kuras, izmantojot šīm šķirnēm, pastiprina to īpašo svaigumu un dažām no tām piemītošo mēreno līdz augsto skābuma līmeni (glabāšana kontrolētā temperatūrā, lai saglabātu vīnu svaigumu un augļainumu, nogatavināšana ozolkoka mucās uz nogulsnēm, kuras reizi mēnesī atkal tiek iemaisītas vīnā, nogatavināšana mucā un pēc tam pudelē, vīna darīšana no vīnogām, kas ievāktas noteiktā augstumā, kurā atrodama īpaša auglīga augsne ar slānekļa, granīta un metamorfu iežu pamatni, utt.).

Ar ACVN “Miniş” apzīmētās jaunās vīna kategorijas tiek ražotas, reaģējot uz patērētāju daudzveidīgo gaumi, kas arvien vairāk orientējas uz jauniem vīna veidiem.

Saistībā ar ieguldījumiem un ražošanas infrastruktūras un tehnoloģiju modernizēšanu un balstoties uz tradīcijām un vērtībām, kas saistītas ar nedzirkstošiem vīniem, kuri apzīmēti ar ACVN “Miniş”, kā arī dzirkstošo vīnu patēriņa ievērojamo pieaugumu, arvien jēgpilnāka kļūst ar ACVN apzīmētu kvalitatīvu dzirkstošo vīnu un pusdzirkstošo vīnu ražošana.

3.3. Kvalitatīvu dzirkstošo vīnu un pusdzirkstošo vīnu ražošanā atļauto šķirņu iekļaušana

Produkta specifikācija ir papildināta ar šķirnēm, ko atļauts izmantot jaunajiem vīna veidiem — kvalitatīvam dzirkstošajam vīnam un pusdzirkstošajam vīnam; saistībā ar dažām no šīm šķirnēm, piemēram, “Cadarcă” un “Mustoasă de Măderat”, Miniș apgabalā, jo īpaši Șiria Mâsca apgabalā, ir izveidota ražošanas tradīcija, bet citas, piemēram, “Tămâioasă românească” vai “Pinot gris”, ražojot kvalitatīvus dzirkstošos vīnus, rada labi strukturētus, svaigus augļu aromātus.

Tāpēc ir grozīta produkta specifikācijas IV iedaļa un vienotā dokumenta 1.4. punkts.

No baltvīnam izmantotajām šķirnēm jo īpaši “Mustoasa de Măderat” ir šķirne, ko izmanto dzirkstošo vīnu ražošanai kopš 1974. gada, kad visa vīnogu raža no Miniș Măderat vīnkopības reģiona tika nogādāta Selažas (Sălaj) apgabalā, kur Šimleusilvanjejā (Șimleu Silvaniei) tika ražots slavenais “Silvania” dzirkstošais vīns. Ņemot vērā ģeogrāfiskā apgabala Vidusjūras klimatu, šī šķirne labi saglabā savu svaigumu un augļainumu, ja no tās ražo ar ACVN apzīmētu kvalitatīvu dzirkstošo vīnu.

3.4. Jauno vīna veidu — kvalitatīva dzirkstošā vīna un pusdzirkstošā vīna — analītisko īpašību izklāsts

Kvalitatīva dzirkstošā vīna un pusdzirkstošā vīna iekļaušana nozīmē to, ka ir jāpapildina produkta specifikācija, iekļaujot tajā pievienojamajiem vīna veidiem raksturīgās analītiskās īpašības.

Tāpēc ir grozīts produkta specifikācijas XI iedaļas a) punkts un vienotā dokumenta 1.4. punkts.

Jaunajām kategorijām jāatbilst tām noteikto analītisko parametru aprakstam.

3.5. Jauno vīna veidu — kvalitatīva dzirkstošā vīna un pusdzirkstošā vīna — organoleptisko īpašību izklāsts

Kvalitatīva dzirkstošā vīna un pusdzirkstošā vīna iekļaušana ar ACVN “Miniș” apzīmēto vīnu klāstā nozīmē to, ka jānosaka šo vīna veidu organoleptiskās īpašības, norādot to izskatu, aromātu un garšu, lai šīs kategorijas sīki uzskaitītu produkta specifikācijā.

Tāpēc ir grozīts produkta specifikācijas XI iedaļas b) punkts un vienotā dokumenta 1.4. punkts.

3.6. Grozījums attiecībā uz vīna ražas iznākumu, atspoguļojot tā pieaugumu

Vīna ražas iznākums tika palielināts, bet ne vairāk kā līdz 15 000 kg vīnogu no hektāra un ne vairāk kā 112,5 hl vīna no hektāra.

Tāpēc ir grozīta produkta specifikācijas V un VI iedaļa un vienotā dokumenta 1.5.2. punkts.

No 2007. līdz 2017. gadam lielas platības ACVN “Miniș” noteiktajā apgabalā tika pārstādītas ar Rumānijas vīnogulāju šķirnēm, kuru vidū bija gan tradicionālas šķirnes, gan to kloni. Apgabala labvēlīgajos Vidusjūras klimata apstākļos jaunajos vīndārzos, kas sāka ražot 2011. gadā, ir reģistrēts baltogu un sarkanogu šķirņu ražas iznākuma pieaugums, un ražas uzraudzība liecina par to, ka jāgroza vīna ražas iznākuma rādītāji, bet minētais pieaugums nav ietekmējis ar šo nosaukumu ražotā vīna kvalitāti un īpašības.

3.7. Norāde par tehnoloģijām, kas raksturīgas kvalitatīvu dzirkstošo vīnu un pusdzirkstošo vīnu ražošanai

Ieviešot abus minētos vīna veidus — kvalitatīvu dzirkstošo vīnu un pusdzirkstošo vīnu —, produkta specifikācija bija jāpapildina ar kvalitatīvu dzirkstošo vīnu un pusdzirkstošo vīnu ražošanai raksturīgo tehnoloģiju izklāstu, iekļaujot ar ACVN “Miniș” apzīmēto vīnu ražošanas metožu aprakstu.

Ir grozīta produkta specifikācijas X iedaļa, bet vienotais dokuments nav grozīts.

3.8. Norāde par jauno vīna veidu — kvalitatīva dzirkstošā vīna un pusdzirkstošā vīna — saikni ar ģeogrāfisko apgabalu

Saiknes ar ģeogrāfisko apgabalu apraksts ir papildināts, lai tagad, kad produkta specifikācijā ir ieviesti jauni vīna veidi, t. i., kvalitatīvs dzirkstošais vīns un dzirkstošais vīns, labāk aprakstītu visus vīna veidus un nodrošinātu, ka tiek sīki raksturota katra ražotā kategorija.

Grozījums attiecas uz produkta specifikācijas II iedaļu un vienotā dokumenta 1.8. punktu.

Vīndārzu atrašanās kalnos ne tikai nodrošina teicamu vērsumu, bet arī atklāj vīnogulājus saules starojumam, kas veicina cukuru un polifenolu uzkrāšanos vīnogās, kuras paredzētas nedzirkstošiem baltvīniem, un antocianīnu uzkrāšanos vīnogās, kas paredzētas nedzirkstošiem sarkanvīniem.

Ielejas, kurās rīta rasa vasarā nenokrīt līdz dienas vidum, ļauj saglabāt pareizo skābuma līmeni baltogu šķirņu vīnogās, no kurām paredzēts ražot bāzes vīnu, ko izmanto kvalitatīviem dzirkstošajiem un pusdzirkstošajiem vīniem.

Vīndārzus, kas izvietoti nogāžu pamatnē gar visu kalnu grēdu blakus Zaranda grēdas klinšainajām pārejas pakājēm, bieži un neatkarīgi no sezonas klāj migla, savukārt sausie rudeņi veicina cukuru lēnu uzkrāšanos vīnogās, un tas ir būtisks nosacījums dzirkstošo vīnu ražošanai. Miniș-Măderat vīnkopības reģionā vidējais saulesgaismas daudzums ir 1955 stundas gadā, un vīnogulāji ir saules apspīdēti vismaz 1300 stundas, kas nozīmē, ka ar ACVN “Miniș” apzīmētā produkta noteiktajā apgabalā ir teicami gaismas apstākļi.

3.9. Tādu neobligātu norāžu iekļaušana marķējumā, kas attiecas uz īpašo tehnoloģiju, kuru izmanto kvalitatīva dzirkstošā vīna ražošanā

Noteikumi par kvalitatīva dzirkstošā vīna pildīšanu pudelēs un marķēšanu tika papildināti, iekļaujot norādi par tilpumiem, kurus nepārsniedzot vīnu var pildīt pudelēs, un norādi par ražas gadu attiecībā uz gadiem, kuros raža ir īpaši labvēlīga bāzes vīnam, ko izmanto dzirkstošā vīna ražošanai. Turklāt produkta specifikācija ir papildināta, iekļaujot norādes par kvalitatīvu dzirkstošo vīnu īpašajām ražošanas metodēm, kas atspoguļo faktiskās to ražošanā izmantotās tehnoloģijas. Ražas gadu marķējumā var pievienot, ja kvalitatīva dzirkstošā vīna iegūšanai izmantotā bāzes vīna ražošanā ir izmantota tikai konkrētā viena gada raža.

Tāpēc ir grozīta produkta specifikācijas XII iedaļa un vienotā dokumenta 1.9. punkts.

VIENOTAIS DOKUMENTS

1. Produkta nosaukums

MINIȘ

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

5. Kvalitatīvs dzirkstošais vīns

8. Pusdzirkstošais vīns

4. Vīnu apraksts

Analītiskās un organoleptiskās īpašības — nedzirkstoši baltvīni un sārtvīni

Nedzirkstošie baltvīni ir spilgti, ar salmu dzeltenām līdz gaiši/zaļgani dzeltenām nokrāsām, pilnmiesīgi, ar šķirnei raksturīgu aromātu; tie ir vidēji stipri, ar mērenu līdz augstu skābuma līmeni un ilgu pēcgaršu, ar augļu aromātu, kam ir spēcīgs primārā garšas kompleksa iespaids (eksotiski augļi — līčijas, greipfrūts, mango vai karambola, rožu ziedlapiņas, vīnogulāju ziedi, svaigi pļauts siens, medus).

Nedzirkstošajiem sārtvīniem ir intensīva krāsa, kura raksturīga apgabalam un kuras dēļ tos var viegli sasaistīt ar Miniș apgabalu. Krāsa ir aveņu vai zemeņu rozā, mirdzoša, garša: sarkano meža augļu — kazeņu, aveņu, meža zemeņu — ar noturīgu pēcgaršu, kas raksturo labākos no šiem vīniem.

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 11,00 Minimālais kopējais skābums 5,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 18 Maksimālais kopējais sēra dioksīda saturs (miligramos uz litru) 200

Analītiskās un organoleptiskās īpašības — sarkanvīni

Nedzirkstošie sarkanvīni ir intensīvā krāsā, ar spilgti sarkanām līdz tumši sarkanām nokrāsām, spilgti, bagāti ar tanīniem un antocianīniem, pilnmiesīgi un ar augstu skābuma līmeni, un tiem vajadzīgs ilgs periods nogatavināšanai gan mucā, gan pudelē.

Tiem ir sarežģīta, oriģināla garša ar nobriedušu meža augļu, piemēram, jāņogu, dzērveņu, kazeņu un melleņu niansēm. Nogatavināšanas laikā tajos attīstās atsevišķa vaniļas, kafijas vai tabakas garša.

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 11,00 Minimālais kopējais skābums 4,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 20 Maksimālais kopējais sēra dioksīda saturs (miligramos uz litru) 150

Analītiskās un organoleptiskās īpašības — kvalitatīvi dzirkstošie vīni

Kvalitatīvi dzirkstošie vīni izceļas ar izsmalcinātību, svaigumu, dabiskumu, raudzēšanai raksturīgiem aromātiem un medus, vasaras ziedu, viegli žāvēta siena un autolīzes niansēm, kas liek iedomāties par siltu maizi ar kraukšķīgu, aromātisku garozu.

Īpašības:

— izskats: dzidri, caurspīdīgi, kvalitatīvi dzirkstošie baltvīni dzeltenā līdz citronu dzeltenā krāsā, kvalitatīvi dzirkstošie sārtvīni laša rozā līdz vairāk vai mazāk intensīvi oranžā krāsā,

— smarža: svaiga, no smalkas līdz izteiktai, ar augļu (eksotisku augļu, žāvētu ābolu) vai ziedu (plūškoka, rozes) niansēm,

— garša: patīkami skāba, ar vidēju līdz augstu skābuma līmeni; kvalitatīvi dzirkstošie sārtvīni ar zemu tanīnu saturu, kvalitatīvi dzirkstošie baltvīni gandrīz bez tanīniem; ar smalku, vieglu ziedu (balto citronmētru, balto liliju vai balto rožu) pamatgaršu, augļu (vasaras ābolu, nogatavojušos saldo bumbieru, balto jāņogu, balto persiku), augu (smalcinātu citrona lapu, plūškoka, akācijas ziedu) vai garšaugu (diļļu, rabarberu, bazilika) garšu atbilstoši ražošanā izmantotajai šķirnei raksturīgajiem aromātiem.

Kvalitatīva dzirkstošā vīna pārspiediens 20 °C temperatūrā ir vismaz 3,5 bāri.

Vispārīgās analītiskās īpašības Maksimālais kopējais spirta saturs (tilp. %) 15,00 Minimālais faktiskais spirta saturs (tilp. %) 11,00 Minimālais kopējais skābums 3,5 grami uz litru (izteikts vīnskābē) Maksimālais gaistošais skābums (miliekvivalentos uz litru) 10,5 Maksimālais kopējais sēra dioksīda saturs (miligramos uz litru) 150

Analītiskās un organoleptiskās īpašības — pusdzirkstošais vīns

Īpašības:

— izskats: dzidrs, caurspīdīgs, dzeltenzaļš, baltvīns — spilgts, pusdzirkstošs sārtvīns — laša rozā līdz dzīvīgi aveņu sārts, viegli dzirkstošs,

— smarža: svaiga, jābūt jūtamiem primārajiem aromātiem, ko dod izvēlētās šķirnes (baltie ziedi, baltie kauleņaugļi, vasaras āboli vai bumbieri), un tiem jābūt harmoniski apvienotiem ar sekundārajiem aromātiem, kas gūti raudzēšanas procesā (raugs, biskvīts, svaiga mīkla),

— garša: skāba, dzirkstoša, ar smalkiem un noturīgiem burbuļiem, bagāta ar primāriem ziedu (balto ziedu — plūškoka, akācijas, rozes), augļu (zaļo ābolu, balto persiku, greipfrūtu, mango, līčiju) aromātiem, labi sabalansēta un ar vidēji izteiktu vai izteiktu nobeigumu.

Pusdzirkstošā vīna pārspiediens 20 °C temperatūrā ir no 1 līdz 2,5 bāriem.

Vispārīgās analītiskās īpašības Maksimālais kopējais spirta saturs (tilp. %) 11,00 Minimālais faktiskais spirta saturs (tilp. %) 7,00 Minimālais kopējais skābums 3,5 grami litrā (izteikts vīnskābē) Maksimālais gaistošais skābums (miliekvivalentos litrā) 10,5 Maksimālais kopējais sēra dioksīda saturs (miligramos litrā) 185

5. Vīndarības metodes

a) Īpašās vīndarības metodes

Vīndarības metodes

Īpašā vīndarības metode

Ozola koksnes šķeldas izmantošana

Vīna ražošanā izmanto ozola koksnes šķeldu, lai uz vīnu pārnestu noteiktas ozola koksnes sastāvdaļas. Izmantotajai koksnes šķeldai jābūt iegūtai tikai no Quercus ģints sugām.

Koksnes daļiņu izmēriem ir jābūt tādiem, lai vismaz 95 % pēc svara paliktu uz sieta, kura pinuma izmērs ir 2 mm (9. izmēra siets).

Dažu vielu izmantošanai noteiktie ierobežojumi:

— ar ACVN “Miniș” apzīmētam vīnam izmantotā oglekļa dioksīda saturs šādā veidā apstrādātā vīnā nedrīkst pārsniegt 2 g/l,

— ar ACVN “Miniș” apzīmētam vīnam izmantotās citronskābes saturs šādā veidā apstrādātā vīnā nedrīkst pārsniegt 1 g/l,

— ar ACVN “Miniș” apzīmētam vīnam izmantotās metatarsīnskābes saturs nedrīkst pārsniegt 100 mg/l.

b) Maksimālais ražas iznākums

“Chardonnay”, “Cabernet franc”, “Pinot gris”, “Pinot noir”, “Sauvignon”, “Riesling de Rhin”, “Novac”, “Traminer roz”, “Tămâioasă românească”

10 000 kg vīnogu no hektāra

“Cabernet Sauvignon”, “Merlot”, “Furmint”

11 000 kg vīnogu no hektāra

“Burgund mare”, “Fetească regală”, “Riesling italian”, “Muscat Ottonel”, “Fetească neagră”, “Mustoasă de Măderat”, “Cadarcă”, “Syrah”

15 000 kg vīnogu no hektāra

“Chardonnay”, “Cabernet Franc”, “Novac”, “Pinot gris”, “Pinot noir”, “Riesling de Rhin”, “Sauvignon” un “Traminer roz”, “Tămâioasă românească”

75,00 hl no hektāra

“Cabernet Sauvignon”, “Furmint”, “Merlot”

82,50 hl no hektāra

“Burgund mare”, “Cadarcă”, “Fetească regală”, “Fetească neagră”, “Muscat Ottonel”, “Mustoasă de Măderat”, “Riesling Italian” un “Syrah”

112,50 hl no hektāra

6. Noteiktais ģeogrāfiskais apgabals

Ar ACVN “Miniș” apzīmētu vīnu ražošanai noteiktais apgabals ietver šādas apdzīvotas vietas Aradas apgabalā:

— Lipova pilsēta: Radna ciemats,

— Păuliș pašvaldības teritorija: Barațca un Păuliș ciemats,

— Ghioroc pašvaldības teritorija: Miniș, Ghioroc un Cuvin ciemats,

— Covăsânț pašvaldības teritorija: Covăsânț ciemats,

— Șiria pašvaldības teritorija: Șiria, Galșa un Mâsca ciemats,

— Târnova pašvaldības teritorija: Târnova un Drauț ciemats,

— Ineu pilsēta: Mocrea ciemats,

— Pâncota pilsēta: Pâncota un Măderat ciemats,

— Șilindia pašvaldības teritorija: Șilindia, Satu Mic un Luguzău ciemats.

7. Vīna vīnogu šķirnes

“Burgund Mare N” — “Grosser burgunder”, “Grossburgunder”, “Blaufrankisch”, “Kekfrankos”, “Frankovka”, “Limberger”

“Cabernet Franc N”

“Cabernet Sauvignon N” — “Petit Vidure”, “Bourdeos tinto”

“Cadarcă N” — “Schwarzer Kadarka”, “Rubinroter Kadarka”, “Lugojană”, “Gâmză”, “Fekete budai”

“Chardonnay B” — “Gentil blanc”, “Pinot blanc Chardonnay”

“Fetească neagră N” — “Schwarze Mädchentraube”, “Poama fetei neagră”, “Păsărească neagră”, “Coada rândunicii”

“Fetească regală B” — “Konigliche Madchentraube”, “Konigsast”, “Ktralyleanka”, “Dănăşană”, “Galbenă de Ardeal”

“Furmint B” — “Furmin”, “Şom szalai”, “Szegszolo”

“Merlot N” — “Bigney rouge”

“Muscat Ottonel B” — “Muscat Ottonel blanc”

“Mustoasă de Măderat B” — “Lampau”, “Lampor”, “Mustafer”, “Mustos Feher”, “Straftraube”

“Novac N”

“Pinot Gris G” — “Affumé”, “Grau Burgunder”, “Grauburgunder”, “Grauer Mönch”, “Pinot cendré”, “Pinot Grigio”, “Ruländer”

“Pinot noir N” — “Blauer Spätburgunder”, “Burgund mic”, “Burgunder roter”, “Klävner Morillon Noir”

“Pinot noir N” — “Spätburgunder”, “Pinot nero”

“Riesling de Rhin B” — “Weisser Riesling”, “White Riesling”

“Riesling italian B” — “Olasz Riesling”, “Olaszriesling”, “Welschriesling”

“Sauvignon B” — “Sauvignon verde”

“Syrah N” — “Shiraz”, “Petit Syrah”

“Traminer Roz Rs” — “Rosetraminer”, “Savagnin roz”, “Gewürztraminer”

“Tămâioasă românească B” — “Busuioacă de Moldova”, “Muscat blanc à petit grains”

“Tămâioasă românească B” — “Rumänische Weihrauchtraube”, “Tamianka”

8. Saiknes vai saikņu apraksts

Ģeogrāfiskā apgabala specifika

Šķirnes īpašais dabiskās vides faktors ir Zaranda kalnu pakāje, kam raksturīgas skeletainas augsnes ar augstu dzelzs un mikroelementu saturu.

Vīnkoku plantācijas galvenokārt ir pavērstas pret dienvidiem, dažas izņēmuma kārtā ir pavērstas pret dienvidrietumiem un dienvidaustrumiem. Tā rezultātā dažādi vīna dārzi, kuri atrodas tajos pašos ģeogrāfiskā platuma un garuma grādos un kuros audzē to pašu vīnogu šķirni, atšķiras cits no cita ar dažādiem topogrāfiskajiem un klimatiskajiem faktoriem. Apgabala mikroklimatā jūtama Vidusjūras ietekme, un tam raksturīgi gari, silti, sausi rudeņi. Ekoklimatiskie dati: gada vidējā gaisa temperatūra: 11,2 °C, gada kopējais nokrišņu daudzums: 644 mm, kopējā aktīvā temperatūra: 3 291 °C, kopējais saulesgaismas daudzums: 1490 stundu, kopējais aktīvo nokrišņu daudzums: 365 mm. Desmit gadu vidējais relatīvais mitrums ir aptuveni 75 %.

Miniș-Măderat vīnkopības reģionā parasti valda mērens kontinentāls klimats, kurā jūtama Vidusjūras un Centrāleiropas klimatisko īpašību ietekme. Dažas apgabala ekoloģiskās iezīmes veido Munții Zărandului (Zărand kalnu) dabiskais patvērums, dienvidrietumu vērsums, nogāzes ar 15–35 % slīpumu un augsnes īpašības. Ziemas parasti ir mērenas, pavasari ātri nomaina vasara, īpaši pēdējos 10–15 gados. Mēneša vidējā gaisa temperatūra tikai janvārī un februārī noslīd zem 0 °C, un parasti tā nav zemāka par –2 °C. Kvalitātes attīstības galvenajā periodā (no jūlija līdz septembrim), kad vīnogas gatavojas, mēneša vidējā gaisa temperatūra saglabājas optimālā līmenī — virs 21 °C jūlijā un augustā un 15,5 °C septembrī. Kopējās siltuma bilances, kas ir pozitīvo temperatūru summa, vairākgadu vidējā vērtība ir 4 125 °C. Aktīvās siltuma bilances vairākgadu vidējā vērtība ir 3 667 °C. Lietderīgā (efektīvā) siltuma bilance ir 1 558 °C ar zemāko vērtību (reģistrētu 1979. gadā) — 1 102 °C, bet augstāko — 2 485 °C 1995. gadā. Vīnogulāju bioloģiskā robeža ir 1 000 °C. Vidējā temperatūra augšanas sezonā ir 17,3 °C.

Miniș-Măderat vīnkopības reģionā dominē šādi augsnes veidi: 40 % eitrofisku regosolu, kas saistīti ar 40 % eitrofisku litosolu un 20 % vāji erodētas eitrofiskas augsnes. Te sastopama arī eitrofiska brūnzeme, pseidoglejota podzolēta brūnzeme un melnzeme. Miniș-Ghioroc apgabalā ir regosola, iežu drumslu augsne un brūnzeme. Brūnā argilīta, brūnā regosola un koluviālās augsnes ir reti sastopamas. Šo veidu augsne ir labi piemērota minerālu ieguvei, kas vīnogulājiem ir vajadzīgi nelielos daudzumos, bet piešķir vīnogām to īpašo aromātu un kvalitāti. Šā apgabala mikroelementu nelielais daudzums un spektrs atspoguļojas nereducējamā sausā ekstrakta augstajās vērtībās, kas reti nokrītas zem 25 g/l.

Cilvēkfaktori

Cilvēkfaktors atspoguļojas tradīcijā attiecībā uz izvēlēto ražas novākšanu un ražas novākšanu vairākos piegājienos, dodot priekšroku šķirnēm, kas ir labi piemērotas vēlai ražas novākšanai vai ražas novākšanai tad, kad vīnogas ir sasniegušas izcilu kvalitāti. Cilvēkfaktora ietekme uz kvalitatīvu dzirkstošo vīnu un pusdzirkstošo vīnu ražošanu atspoguļojas zemes gabalu apsaimniekošanā, katrā no tiem audzējot noteiktu šķirni.

Vīnogulāju apgriešana un apsaimniekošana ietekmē kvalitatīviem dzirkstošajiem un pusdzirkstošajiem vīniem paredzēto vīnogu ražošanu, un zemes gabalos, kas nodrošina ražas minēto vīnu gatavošanai, tiek izmantota apgriešana horizontālā kordona formā, jo Guyot sistēma ar sānzariem neveicina augsta skābuma līmeņa veidošanos.

Vīnkopības klātbūtni Aradas apgabalā apliecinājis bīskaps Gerard savā darbā “Deliberatio”. 1038. gadā ar karaļa piekrišanu Ungārijas karaliene Gisela ziedoja astoņus vīndārzus, kas atradās Macra kalnā (mūsdienās zināms kā Mocrea), un tikpat daudz vīnkopjus. 1562. gadā desmitā tiesa bija 141 000 litru, un apstrādāto apgabalu platība pārsniedza 700 hektārus. Apdzīvotā vieta Miniş vīnkopības kartē pirmo reizi parādās 1212. gadā.

1864. gada Londonas starptautiskajā vīna konkursā tika izvēlēti vīni no 11 apdzīvotām vietām. Izvēlētie vīni galvenokārt bija no Miniș un Măderat, daži no tiem bija datēti ar 1785. gadu. Vīnes 1873. gada pasaules izstādē vairāki vīna paraugi tika apbalvoti ar goda medaļām. Nākamajā gadā aromātiskais Păuliș vīns Londonā ieguva pirmo vietu.

Vīns no šķirnes “Cadarcă” vīnogām pirmo reizi tika pagatavots 1744. gadā, vispirms Miniș, pēc tam Ghioroc, Păuliș un Cuvin.

Vīnogulāju un vīna muzejs, kas atrodas Miniș Pētniecības un attīstības stacijā Ghioroc pašvaldības teritorijā, ir daļa no Aradas muzeju kompleksa. Muzejs tika dibināts 1988. gadā. Tajā apmeklētāji var apskatīt rīkus, aprīkojumu, dokumentus un fotogrāfijas, kas saistītas ar vīnkopības vēsturi Miniș-Măderat vīnkopības reģionā.

Informācija par produktu

Šajā apgabalā iegūtie baltvīni un sārtvīni ir ļoti ekstraktīvi, to vidējais cukuru saturs visām šķirnēm pārsniedz 25 g/l un skābuma līmenis ir augstāks nekā citos Rumānijas vīna ražošanas reģionos; tiem piemīt tādu augļu kā greipfrūtu un mango aromāti.

Nedzirkstošiem sarkanvīniem ir intensīva krāsa, jo vīndārzi atrodas uz pamatnes, kas satur dzelzi un kaļķi, un tie ir bagāti ar tanīniem un antocianīniem, tiem piemīt aveņu, meža zemeņu un kazeņu aromāti, tie ir pilnmiesīgi un ar augstu skābuma līmeni, un tiem vajadzīgs ilgs periods nogatavināšanai gan mucā, gan pudelē. Skābākie sarkanvīni tiek iegūti no šķirnes “Cadarcă” un “Burgund Mare”. Neskatoties uz to, kopējais skābums ir līdzsvarots un izceļas malolaktiskās fermentācijas laikā. Ļoti retos gadījumos nedzirkstošais sarkanvīns ir gatavs patēriņam, to vismaz 6 mēnešus nenogatavinot ozolkoka mucā, savukārt nogatavināšanai un izturēšanai vajadzīgais laiks ir ilgāks nekā citos vīnkopības reģionos.

Kvalitatīviem dzirkstošajiem vīniem (ar vasaras ābolu, nogatavojušos bumbieru, balto persiku, plūškoka augļu aromātu) un pusdzirkstošajiem vīniem (ar vasaras bumbieru, zaļo ābolu, greipfrūtu, rožu aromātu) piemīt skābums, kas nodrošina to svaigumu un iespēju tos izturēt.

Jaunvīni ir ļoti svaigi, tiem raksturīgas ziedu, augļu un citrusaugu nianses, minerālu nianses un ilgstoša un noturīga dzirkstīšana; nogatavinātiem vīniem ir noapaļoti aromāti, piemēram, dzelteno augļu un garšaugu aromāti.

Cēloniskā mijiedarbība

Vīnogu audzēšanas reģionam, kurā atrodas ar kontrolēto cilmes vietas nosaukumu “Miniș” apzīmētā produkta noteiktais apgabals, enoklimatiskais potenciāls hidroheliotermālajā indeksā (kura diapazons ir no 4600 līdz 5100) ir novērtēts ar 4666 punktiem. Tas nozīmē, ka reģions ir īpaši piemērots nedzirkstošu sarkanvīnu un baltvīnu ražošanai.

Vīndārzu atrašanās kalnos nodrošina ne tikai teicamu vērsumu, bet arī atklāj vīnogulājus saules starojumam, kas veicina cukuru un antocianīnu uzkrāšanos nedzirkstošu sarkanvīnu ražošanai paredzētās vīnogās. Nogāzē esošās šķirnes “Cadarcă” vīnogās antocianīna pigmentu daudzums ir par 60 % lielāks nekā vīnogām nogāzes pamatnē.

Nedzirkstoši sarkanvīni, kas iegūti no vīnogām, kuras augušas skeletainās augsnēs ar augstu dzelzs saturu, ir spilgti sarkanā krāsā ar tumši rubīnsarkanu atspīdumu, ļoti bagātīgi un izteiksmīgi. Pastāv arī atšķirības kopējā skābumā, kas ir mazāks nogāzēs, jo vīnogās ir mazāks ābolskābes īpatsvars.

Dabas faktors, kas raksturīgs Păuliș, Covăsânț, Ghioroc un Cuvinunde vīndārziem un jūtams daudzās sarkanvīna šķirnēs, piešķir iegūtajiem vīniem krāsas intensitāti, maigumu, sarkano meža augļu vai akācijas ziedu nianses. Vīnkopji ražo vīnus no vietējām šķirnēm, piemēram, “Fetească neagră” vai “Cadarcă”, vai tādām šķirnēm kā “Pinot Noir”, “Merlot”, “Cabernet Sauvignon” un “Cabernet Franc”, izmantojot tradicionālās vīndarības tehnoloģijas un minimālas iejaukšanās koncepciju, bez atlasītiem raugiem, bet ar temperatūras kontroli un veicot nogatavināšanu lielās un pēc tam mazās mucās, no kurām lielākā daļa tiek izmantota otro vai trešo reizi.

Šādā veidā kvalitatīvi dzirkstošie vīni saglabā īpašo aromātu un skābuma intensitāti, pat ja tiem ir veikts otrējās raudzēšanas process un tie ir bagātināti ar sekundāriem aromātiem (mīklas izstrādājumu, ceptas maizes vai rauga).

Tā kā skābuma līmenis ir augstāks nekā citu Rumānijas vīndārzu vīnogās, nedzirkstošiem baltvīniem piemīt labs uzglabāšanas potenciāls, daži no tiem pat ir piemēroti nogatavināšanai un izturēšanai (“Furmint”, “Chardonnay”, “Mustoasă de Măderat”).

Vīnkopības reģiona dienvidu un austrumu daļā, kurā ir īpašs kaļķakmens augsnes tips, sarkanvīniem ir intensīva krāsa, un daudzos nedzirkstošajos sarkanvīnos (piemēram, “Cadarcă”, “Burgund mare”) ir daudz tanīnu un antocianīnu, tādējādi vidējais nogatavināšanas periods mucā ir vismaz 6 mēneši un pēc tam pudelē — vairāk.

Lai saglabātu vīnu svaigumu un augļainumu, baltvīnu ražošanā tiek izmantotas modernas tehnoloģijas un temperatūras kontrole. “Chardonnay” tiek nogatavināts ozolkoka mucās uz nogulsnēm, tās reizi mēnesī iemaisot vīnā, savukārt “Furmint” tiek nogatavināts nelielās mucās.

Šis vīndarībai piemērotais klimats ar Vidusjūras reģiona ietekmi veido no baltogu šķirnēm iegūto nedzirkstošo vīnu aromātu nianses, bagātinot tos ar flavonoīdiem un terpēniem, kā arī veicinot cukuru uzkrāšanos. Nogāzē un plakankalnē vai terasē augušās vīnogās cukuru koncentrācija ir augstāka nekā ielejā — attiecīgi par 11 % un 8 %.

Apgabala klimats nodrošina vīnogās un misā ideālu dabisko skābumu dzirkstošo un pusdzirkstošo vīnu ražošanai. Ielejas, kurās vasarā rīta rasa nenokrīt līdz dienas vidum, kvalitatīviem dzirkstošajiem vīniem un pusdzirkstošajiem vīniem ļauj saglabāt pareizo skābuma līmeni. Zemes gabalos, kas izraudzīti, lai ražotu vīnogas, kuras tiks izmantotas kvalitatīviem dzirkstošajiem vīniem un pusdzirkstošajiem vīniem, pēdējos gados ir sastādīti šķirņu kloni, kuriem piemīt tādas īpašības kā augsts skābuma līmenis (vairāk nekā 6 g/l vīnskābes) un ievērojami augstāka ražība (salīdzinot ar vīndārzu ražību pirms pārveidošanas/pārstrukturēšanas), zemāks antocianīnu un tanīnu saturs, salīdzinot ar tradicionālajām šķirnēm, no kurām šie kloni selekcionēti.

Zemes gabalu līmenī vīnkopji ir izveidojuši šķirņu dalījumu, lai nodrošinātu pareizu ražas apsaimniekošanu, kad ir sasniegta gatavība, kas enologiem vajadzīga ražošanai, un lai nodrošinātu vīnogulāju apgriešanas un apsaimniekošanas veidu, kas pozitīvi ietekmē kvalitatīvu dzirkstošo un pusdzirkstošo vīnu ražošanu; ir atjaunināts apgriešanas veids, pārejot no apgriešanas horizontālā kordona formā vai apgriešanas pēc Guyot metodes vienkāršā vai divkāršā formā uz apgriešanu pēc Guyot Poussard metodes, kas nodrošina lielāku daudzumu nobriedušu sānzaru, kuri piegādā barības vielas, kas vajadzīgas augļu pumpuru augšanai. Apgriešana pēc Guyot Poussard metodes, ko izmanto jaunajos vīndārzos, novērš nobriedušu sānzaru noņemšanu, jo vīnogulāji pastāvīgi tiek stiprināti, katru gadu tos apgriežot un veicot zaļos darbus (noņemot no stumbriem dzinumus, kā arī nolaužot nenobriedušus vai neauglīgus dzinumus un galotnes).

9. Īpašās papildu prasības (iepakošana, marķēšana, citas prasības)

Kvalitatīvu dzirkstošo vīnu tirdzniecības nosacījumi

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

ražas gadu kvalitatīvu dzirkstošo vīnu marķējumā var norādīt tikai tad, ja bāzes vīna raža ar ACVN “Miniș” apzīmēta kvalitatīva dzirkstošā vīna ražošanai ir pilnībā iegūta no šajā gadā novāktām vīnogām ar ACVN “Miniș” apzīmētā produkta noteiktajā apgabalā, ja tas ir gads ar īpaši ievērojamu ražu, kas nodrošina izcilus vīnus.

Pēc ražotāju vēlēšanās ACVN “Miniș” var pievienot kādu no šiem atsevišķu vīndārzu nosaukumiem: BARAŢCA, PĂULIŞ, DEALU DAICONI, DEALU CURŢII, DEALU LUNG, DEALU SOARELUI, MINIŞ, GHIOROC, CUVIN, FAŢA CRUCII, COVĂSÂNŢ, ŞIRIA, GALŞA, DEALUL CIREŞILOR, DEALUL ZĂNOAGA, DEALUL DOMNESC, MÂSCA, MĂDERAT, PÂNCOTA, DEALUL BOCRITA, ŞILINDIA.

Kvalitatīvu dzirkstošo vīnu tirdzniecības nosacījumi

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

vārdus “raudzēts pudelēs” drīkst izmantot tikai tad, ja:

— produkts padarīts dzirkstošs otrējā spirta raudzēšanā pudelē,

— ražošanas procesa ilgums, ieskaitot nogatavināšanu uzņēmumā, kur produkts izgatavots, no raudzēšanas procesa sākuma, kura mērķis bija padarīt cuvée par kvalitatīvu dzirkstošu vīnu, ir bijis ne mazāks kā deviņi mēneši,

— raudzēšanas process, kura mērķis bijis padarīt cuvée par kvalitatīvu dzirkstošu vīnu, un cuvée atrašanās uz nogulsnēm ir ilgusi vismaz 90 dienas.

Kvalitatīvu dzirkstošo vīnu tirdzniecības nosacījumi

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

vārdus “raudzēts pudelē, izmantojot tradicionālo metodi” vai “tradicionālā metode”, vai “klasiskā metode”, vai “klasiskā tradicionālā metode” drīkst lietot tikai tad, ja produkts:

— padarīts dzirkstošs otrējā spirta raudzēšanā pudelē,

— bijis saskarē ar nogulsnēm vismaz deviņus mēnešus bez pārtraukuma vienā un tajā pašā uzņēmumā no brīža, kad iegūts cuvée,

— atdalīts no nogulsnēm ar sasaldēšanas metodi;

vārdus “raudzēts tvertnē” vai “raudzēts traukā/autoklāvā” drīkst lietot, ja produktam:

— veikta otrēja raudzēšana “acrotofor” tvertnē / autoklāvā / raudzēšanas tvertnē / raudzēšanas cisternā / spiedienizturīgā metāla traukā, un tas pēc tam filtrējot pārvietots citos traukos un sapildīts pudelēs (nepārtraukta vai Marinotti/Charmat metode),

— veikts raudzēšanas process vairāku savienotu, bet hermētiski noslēgtu trauku sistēmā. Sistēmai nepārtraukti tiek pievienots kvalitatīvam dzirkstošajam vīnam paredzētais bāzes vīns, no kura bioloģiski izvadīts skābeklis un kurš labi sajaukts ar liqueur de tirage un rauga nogulsnēm (nepārtrauktas plūsmas vai “Asti” metode).

Saite uz produkta specifikāciju

http://onvpv.ro/sites/default/files/caiet_de_sarcini_doc_minis_modif_cf_notif_908_11.05.2020_la_cererea_nr._1391_21.06.2017_no_track_changes.pdf

(1) OV L 347, 20.12.2013., 671. lpp.